VIDEO Simulacru de audiere a candidaților pentru CCR în Camera Deputaților: PSD a cenzurat întrebările opoziției pe motiv că ar fi prea complexe sau batjocoritoare

Simulacru de audieri marți în Comisia Juridică din Camera Deputaților, unde președintele Comisiei, Nicușor Halici (PSD), a respins mai multe întrebări adresate lui Gheorghe Stan, una din propunerile PSD la Curtea Constituțională, invocând ba că sunt prea complexe , ba că ar fi ”batjocoritoare”.

După o ședință care a durat jumătate de oră și în care deputații PSD și ALDE nu au adresat nici o întrebare, s-a trecut rapid la vot, iar Comisia a adoptat raport pentru validarea tuturor candidaților, cu 25 de voturi ”pentru” și 2 abțineri. Raportul va merge în plenul Camerei pentru votul decisiv.

”Câte articole are Constituția României?”, a fost întrebat Stan de un deputat PNL.

”E batjocoritoare întrebarea. O ducem într-o zonă mult prea jos”, a replicat Halici.

Alte întrebări pentru Stan:

Florin Roman (PNL) : Vă asumați politic această candidatură?

Gheorghe Stan: Am 20 și ceva de ani de carieră, nu am făcut parte din nici o formațiune politică, am acceptat această provocare și cred că expertiza mea va fi în beneficiul unei CCR imparțiale

Steluța Cătăniciu (ALDE): Nu vreau să adresez nici o întrebare, dar observ că pe dl Stan unii dintre noi îl hărțuim, ar trebui să punem punct acestei mascarade.

Stelian Ion (USR): Având în vedere decizia prin care CCR a spus explicit că recomandările MCV sunt obligatorii, care e opinia sa cu privire la raportul dintre Comisia de la Veneția și CCR? Mai exact, sunt obligatorii recomandările Comisiei de la Veneția?

Gheorghe Stan: Tot ce emite MCV sau Comisia de la Veneția sunt recomandări, nu au caracter obligatoriu.

Stelian Ion: Care e explicația ascensiunii profesionale fulminante?

Halici a întrerupt întrebarea și a spus că e ”dincolo de rea intenție” întrebarea lui Stelian Ion

Întrebare: Care sunt prevederile constituționale legate de minorități?

Gheorghe Stan: Un jurist învață cum să interpreteze legea. Nu am constituția în față să spun exact care e articolul.

Context: Candidaţii înscrişi pentru un mandat de judecător la Curtea Constituţională a României (CCR) din partea Camerei Deputaţilor au fost audiaţi marţi de Comisia juridică începând cu ora 9,00.

Șeful Secţiei speciale pentru investigarea magistraţilor, Gheorghe Stan, a fost propunerea grupului parlamentar al Partidului Social Democrat pentru funcţia de judecător la CCR.

Deputatul Ioan Cupşa a fost propunerea Grupului parlamentar al Partidului Naţional Liberal iar avocatul Vlad Ştefan, propunerea Grupului USR.

Liderul USR, Dan Barna, a declarat luni că va avea discuţii şi cu celelalte partide de opoziţie pentru a vedea dacă se poate ajunge la o propunere comună.

Biroul permanent al Camerei Deputaţilor a declanşat pe 23 aprilie procedura de numire a unui judecător la CCR în locul lui Ştefan Minea, căruia îi expiră mandatul în data de 15 iunie.

Foto: InquamPhotos / Octav Ganea